**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.08.2018, ora 8.00 – 29.08.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 29.08.2018, ora 7.00**

**RÂURI**

Debitele au fost, în general, staționare exceptând râurile din bazinele: Vişeu, Iza, Crişul Negru, Bârzava, Moraviţa, Jiu (exceptând cursul său mijlociu şi inferior) Suceava şi Moldova unde au fost în scădere, precum şi cursurile inferioare ale Crişului Alb şi Mureşului, cursurile mijlocii şi inferioare ale Jiului şi Siretului şi cursul superior al Prutului, unde au fost în creştere prin propagare.

S-au înregistrat scurgeri pe versanți, torenți, pâraie și creșteri rapide de niveluri și debite pe unele râuri mici din zona de munte din nordul, estul și centrul țării, ca urmare a precipitaţiilor, sub formă de aversă şi mai importante cantitativ, căzute în interval.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Arieș, Vedea, Prahova, Suceava, Moldova, Bistrița, în bazinele superioare ale Barcăului, Crișului Negru, Crișului Alb, Mureșului, Jiului, Trotuşului şi pe cursurile mijlocii şi inferioare ale Mureșului, Begăi, Siretului și Prutului şi pe unele râuri din Dobrogea și mai mici (10-30% din mediile multianuale lunare) pe râurile din bazinul Bârladului, Turului și pe afluenții Jijiei.

În interval au fost emise patru **ATENŢIONĂRI HIDROLOGICE** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi, în general, staţionare exceptând cursurile inferioare ale Mureşului, Jiului şi Siretului, unde vor fi în creştere prin propagare.

Sunt posibile scurgeri importante pe versanți, torenți, pâraie, viituri rapide cu posibile efecte de inundații locale şi creşteri mai însemnate pe unele râuri mici din zonele de munte (mai ales din centrul ţării) ca urmare a precipitaţiilor sub formă de aversă, cu caracter torenţial şi mai importante cantitativ, prognozate.

**DUNĂRE**

Debitul la intrarea în ţară (secţiunea Baziaş), în intervalul 28.08 – 29.08.2018, a fost în creştere, având valoarea de 2300 m3/s, sub media multianuală a lunii august (4300 m3/s).

În aval de Porţile de Fier debitele au fost în creștere pe sectorul Gruia – Calafat și în scădere pe sectorul Bechet – Tulcea.

Debitul la intrarea în ţară (secţiunea Baziaş) va fi staționar (2300 m3/s).

În aval de Porţile de Fier debitele vor fi în creștere pe sectorul Gruia – Bechet și în scădere pe sectorul Corabia - Tulcea.

**2.** **Situaţia meteorologică în intervalul 28.08.2018, ora 8.00 – 29.08.2018, ora 6.00**

**ÎN ŢARĂ**

Vremea a fost caldă, chiar călduroasă după-amiaza local în regiunile sudice și sud-estice*, iar în nord-estul Munteniei indicele de confort termic temperatură-umezeală (ITU) a atins pragul critic de 80 de unități.* Temperaturile maxime s-au încadrat între 21 grade la Rădăuți și 34 de grade la Brăila și la Galați. Cerul a fost variabil cu înnorări temporare mai ales după-amiaza și în prima parte a nopții când s-au semnalat averse, descărcări electrice și intensificări de scurtă durată ale vântului, local la munte și pe suprafețe relativ restrânse în Transilvania, Oltenia, Muntenia și Moldova. Aversele au avut și caracter torențial, iar cantitățile de apă au depășit punctiform 25...35 l/mp). La ora 06.00 se înregistrau valori termice cuprinse între 11 grade la Satu Mare, Târgu Lăpuș și Supuru de Jos și 22 de grade la Constanța-Dig.

***OBSERVAȚI:*** *începând de ieri dimineață, de la ora 06.00, au fost în vigoare 17 mesaje privind fenomene meteorologice periculoase imediate: 2 avertizări cod portocaliu (emise de SRPV Bacău) și 15 atenționări cod galben (7 emise de SRPV Bacău, 5 emise de CNPM pentru Muntenia, 2 emise de SRPV Craiova și 1 emisă de SRPV Sibiu).*

**LA BUCUREŞTI**

Vremea a rămas călduroasă, cu disconfort termic ridicat. Temperatura maximă a fost de 33 de grade la toate stațiile, iar indicele temperatură-umezeală (ITU) s-a apropiat de pragul critic de 80 de unități. Cerul a fost variabil, cu înnorări temporare la începutul intervalului și din nou spre seară. Vântul a suflat slab până la moderat. La ora 06.00 se înregistrau 16 grade la Băneasa, 17 grade la Afumați și 19 grade la Filaret.

**3. Prognoza meteorologică în intervalul 29.08.2018, ora 8.00 – 30.08.2018, ora 8.00**

**ÎN ŢARĂ**

Valorile termice se vor situa, în general, peste mediile climatologice specifice perioadei, iar în sud și în sud-est vor caracteriza o vreme călduroasă, cu disconfort termic relativ ridicat și un indice temperatură-umezeală (ITU) care, pe suprafețe mici, se va situa în jurul pragului critic de 80 de unități. Cerul va fi variabil, cu înnorări temporar accentuate, averse și descărcări electrice în zona Carpaților Meridionali și Orientali, precum și a Dealurilor Subcarpatice, dar pe arii restrânse și în Oltenia, Muntenia și Transilvania. Vântul va sufla slab și moderat, cu ușoare intensificări în regiunile estice și sud-estice. Temperaturile maxime se vor încadra între 24 și 33 de grade, iar cele minime în general între 10 și 20 de grade. Dimineața și noaptea, pe văi și în depresiuni, vor fi condiții de ceață.

**LA BUCUREŞTI**

Vremea va fi călduroasă, cu disconfort termic relativ ridicat și un indice temperatură-umezeală (ITU) care se va apropia de pragul critic de 80 de unități. Cerul va fi variabil, cu unele înnorări spre seară și noaptea, când vor fi condiții pentru ploi de scurtă durată și descărcări electrice. Vântul va sufla slab și moderat. Temperatura maximă va fi de 31...32 de grade, iar cea minimă de 18...19 grade.

***II. CALITATEA APELOR***

***Administrația Naționala „Apele Române”*** revine in 28.08.2018 cu informații suplimentare referitor la acțiunile întreprinse de ABA Jiu, în urma deraierii trenului de transport marfă pe linia C.F., magistrala București - Craiova, în zona podului din localitatea Cârcea, jud.Dolj, pe sensul de deplasare spre Craiova, astfel:

* A.B.A. Jiu a continuat pe tot parcursul zilei de 27.08.2018 monitorizarea și acţiunea de pompare a apei clare, curate, din groapa săpată, impermeabilizată cu geotextil, la punctul de la Preajba și dirijarea acesteia in aval.
* Desi, iniţial se convenise ca A.B.A. Jiu, în cursul zilei să retragă formaţia de lucru și GFR să preia in totalitate acţiunea de depoluare, totuşi, după cele constatate în urma deplasării în teren, conducerea A.B.A. Jiu a luat hotărârea să continue monitorizarea şi intervenţia cu 4 salariaţi (3 agenţi hidrotehnici, un şef de formaţie), aceştia intervenind cu un buldoexcavator, un autocamion, o autoultilitara şi un autoturism de teren. În jurul prânzului, GFR a mobilizat 5 muncitori pentru a prelua acţiunea de depoluare de la A.B.A. Jiu, în zona acumulării Preajba.
* S-a administrat, de reprezentanţii GFR, material absorbant în acumularea Preajba ( în balta rămasă în urma pompării apei curate din acumulare).
* GFR a continuat pe tot parcursul zilei de 27.08.2018, cu o cisterna vidanja, vidanjarea apei în amestec cu biodiesel provenită de la vagoanele deraiate căzute în râpă, în zona podului CF de la Cârcea amestecul fiind transportat la RELOC S.A. Craiova și depozitat în cisterne vagon.
* GFR, prin firma de construcţii, a continuat pe tot parcursul zilei de 27.08.2018, lucrările de amenajare, sub podul de cale ferata de la Cârcea, a platformei necesară amplasării macaralei de 600 t. în vederea îndepărtării vagoanelor căzute.
* Conducerea A.B.A. Jiu a dispus totodată ca GFR să înlocuiască barajele absorbante (din geotextil), localizate la gropile din aval de barajul acumulării de la Preajba, şi împrăştierea unei noi cantităţi de material absorbant, ce urmează a fi indepărtat, după impreganare, cu ajutorul buldoexcavatorului din dotarea A.B.A. Jiu.

Se acţionează în continuare, monitorizându-se tot sectorul cuprins între aval pod CF Cârcea şi amonte Preajba.

***Administrația Națională Apele Române*** revine cu informații suplimentare referitor la fenomenul de poluare cu produs petrolier, de la data de 27.08.2018, de pe plaja Mangalia, județul Constanța, menționând următoarele:

* formațiile de lucru Techirghiol și Mangalia din cadrul SGA Constanța continuă operațiunile de ecologizare și curățare a zonei de plajă afectate ;
* zona de țărm pe o lungime de 250 m (afectată de produs petrolier) a fost curățată;
* s-a intervenit cu un încărcător frontal și o autobasculantă;
* în zona de îmbăiere afectată s-au administrat cca 250 kg de substanțe absorbante biodegradabile Spill Sorb;
* până la data prezentei informări s-au colectat cca 10 tone de amestec (nisip +produs petrolier);
* probele prelevate au fost transportate în laboratoarele Rompetrol Rafinare;
* Direcția de Sănătate Publică Constanța a prelevat probe din zona de îmbăiere;
* până la aceasta oră, zona poluată a fost curățată în proporție de 90 %;
* reprezentanții Poliției Locale Mangalia au izolat zona pentru a împiedica accesul turiștilor în zonă;
* reziduul colectat de pe plajă va fi predat către SC Oil Depol Service (firma specializată în operațiuni de depoluare) și va fi transportat la instalațiile de stocare din zona Nazarcea.

***Centrul Maritim de Coordonare din cadrul A.N.R.*** a făcut verificări folosind Serviciul Satelitar European de detectare și monitorizare a poluărilor marine „CleanSeaNet” și AIS (Automatic Identification System) identificând două nave care au trecut prin zona poluată și s-a transmis la porturile de destinație, respective Poti-Georgia și Samsun-Turcia solicitări de verificare a navelor când ajung la destinație. S-au făcut și două simulări de predicție a deplasării petelor de poluare și s-a constatat că acestea ar putea ajunge pe țărmul bulgăresc, la Șabla pe 29.08.2018, între orele 10.00-11.00 și la Durandulak pe 29.08.2018, între orele 19.00-20.00, în condițiile menținerii condițiilor meteorologice actuale. Căpitănia Portului Constanța a inspectat un număr de trei nave care au sosit anterior și au tranzitat prin apele maritime românești, respectiv: Golden Endurer, NY Trader și Great 61 dar s-a constatat că operațiunile de transfer și stocare reziduuri petroliere la bord s-a efectuat în mod corespunzător. Reprezentanții Căpităniei Zonale Constanța continuă cercetările, în vederea identificării poluatorului;

***Administrația Națională Apele Române*** informează că la data de 28 08 2018, ora 11:30, reprezentantul Mare Nostrum a semnalat prezenta unui delfin eșuat pe plaja din zona Far Tuzla, județul Constanța. Nu se cunosc cauzele. A fost informat I.N.C.D.M. „Grigore Antipa”.

***Administrația Națională Apele Române*** informează despre producerea, la 28.08.2018, la ora 14.45, unei poluări accidentale (manifestată prin apariția unei pelicule maro cu aspect de reziduu petrolier la suprafața apei) a pârâului Dâmbu, pe raza municipiului Ploiești, între podurile de pe strada Văleni și strada General Dragalina, în aval de gura de evacuare a apelor menajere epurate provenite de la S.C. Rompetrol Rafinare S.A. – Rafinăria Vega Colonie și bazinul de înot. Nu se cunoaște cauza producerii poluării cu reziduu/produs petrolier și nici tipul de produs. Au fost prelevate probe de apă, astfel : o probă din efluentul decantorului Imhoff care epurează apele menajere epurate provenite de la S.C. Rompetrol Rafinare S.A. – Rafinaria Vega - Colonie și bazinul de înot (ultimul cămin de pe platforma rafinăriei înainte de plecarea pe colectorul către pârâul Dâmbu), o probă imediat aval de gura de evacuare și o probă în amonte de aceasta, la cca 10 m; probele vor fi analizate în cadrul laboratorului S.G.A. Prahova. Reprezentanții Rompetrol Rafinare S.A-Rafinaria Vega au acționat pentru a împiedica migrarea în aval a produsului/reziduului petrolier prin împrăștierea de material absorbant tip Spillsorb. S.G.A. Prahova va monitoriza evoluția ulterioară a incidentului și va lua măsurile care se impun potrivit prevederilor legislației în vigoare.

***III. CALITATEA MEDIULUI***

1. **În domeniul aerului**

***Comisariatul Județean Constanța din cadrul G.N.M.*** informează despre producerea, la data de 27.08.2018, la ora 21.25, unui incendiu la un ansamblu de locuințe sociale din localitatea Cernavodă, județul Constanța, cu degajare de fum în atmosferă. Cauza delanșării incendiului a fost un scurt-circuit la instalația electrică. Reprezentanții IJSU Dobrogea au intervenit cu autospeciale iar incendiul a fost lichidat. În urma incendiului au fost afectate 15 apartamente.

***Comisariatul Județean Constanța din cadrul G.N.M.*** informează despre producerea, la data de 27.08.2018, în jurul orei 20:00, unui incendiu de vegetație uscată în localitatea Ovidiu, zona fostei uzine electrice. ISU Dobrogea intervine pentru stingere. Nu se cunosc cauzele declanșatoare.

***Comisariatul Județean Constanța din cadrul G.N.M.*** informează despre producerea, la data de 27.08.2018, la ora 16:47, unui incendiu la o magazie (mase plastice) la ieșirea din localitatea Cuza Vodă, spre Medgidia, cu degajare de fum în atmosferă. ISU Dobrogea intervine pentru stingere. Nu se cunosc cauzele declanșatoare.

***Comisariatul Județean Prahova din cadrul G.N.M.*** informează despre producerea, la data de 27.08.2018, la ora 20.30, unui incendiu în incinta rampei de deșeuri menajere și asimilabile aparținând VITALIA SPM-TD SRL, pe raza localității Boldești-Scăeni. Au ars deșeuri depozitate recent pe o suprafață de aproximativ 800 mp. Cauza producerii incendiului a fost reprezentată de autoaprindere. Reprezentanții ISU Prahova au intervenit pentru stingerea incediului cu două autospeciale, iar incendiul a fost lichidat la ora 22.40.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE